News
Department Of Policy and Legal Affairs Youth Join the Planting Day campaign
ໃນວັນທີ 29 ພຶດສະພາ 2020 ຊາວໜຸ່ມໜ່ວຍຮາກຖານ ກົມນະໂຍບາຍ ແລະ ນິຕິກຳ. ໄດ້ເຂົ້າຮ່ວມສ້າງຂະບວນການປູກຕົ້ນໄມ້ ແລະ ປູກຫຍ້າລ້ຽງສັດ, ເນື່ອງໃນໂອກາດວັນປູກຕົ້ນໄມ້ແຫ່ງຊາດ ແລະ ວັນເດັກນ້ອຍສາກົນ ທີ 01 ມິຖຸນາ 2020 ທີ່ ສູນພັດທະນາ ແລະ ບໍລິການດ້ານການກະເສດ ຫ້ວຍຊອນ-ຫ້ວຍຊົ້ວ, ກະຊວງກະສິກໍາ ແລະ ປ່າໄມ້. ນຳພາໂດຍ ທ່ານ ບຸນຂວາງ ຄຳບຸນເຮືອງ ຮອງລັດຖະມົນຕີ ກະຊວງກະສິກຳ ແລະ ປ່າໄມ້, ທ່ານ ກິແກ້ວ ສິງນະວົງ ຫົວໜ້າຫ້ອງການ ກະຊວງກະສິກຳ ແລະ ປ່າໄມ້, ທ່ານ ສົມຫວັງ ພີມມະສອນ ຮອງຫົວໜ້າຫ້ອງການກະຊວງກະສິກຳ ແລະ ປ່າໄມ້ ແລະ ບັນດາສະມາຊິກຊາວໜຸ່ມຮາກຖານ, ຜູ້ຕາງໜ້າຈາກສາມອົງການຈັດຕັ້ງມະຫາຊົນຂອງ ຫ້ອງການ, ກົມອ້ອມຂ້າງກະຊວງກະສິກໍາ ແລະ ເດັກນ້ອຍເຍົາວະຊົນຈໍານວນໜຶ່ງເຂົ້າຮ່ວມຢ່າງມີຂະບວນການຟົດຟື້ນ.
ພິທີໄດ້ເລີ້ມຂຶ້ນໃນເວລາ 07:00 ໂມງ ເຊົ້າ ໂດຍທ່ານ ຮອງຫົວໜ້າສູນ ພັດທະນາ ແລະ ບໍລິການດ້ານການກະເສດ ຫ້ວຍຊອນ-ຫ້ວຍຊົ້ວ ໄດ້ອະທິບາຍ ກ່ຽວກັບ ຄວາມໝາຍຄວາມສໍາຄັນຂອງການຜະລິດພືດເພື່ອເປັນອາຫານໃຫ້ສັດລ້ຽງ ແລະ ໄດ້ອະທິບາຍ ກ່ຽວກັບ ເຕັກນິກວິທີການປູກຫຍ້າເນເປ້ຍເປັນອາຫານຫຼັກຂອງງົວ ຫຼັງຈາກນັ້ນ ທ່ານ ບຸນຈັນ ກົມບຸນຍະສິດ ຫົວໜ້າສູນ ພັດທະນາ ແລະ ບໍລິການດ້ານການກະເສດ ຫ້ວຍຊອນ-ຫ້ວຍຊົ້ວ ໄດ້ກ່າວຈຸດປະສົງຂອງພິທີການປູກຕົ້ນໄມ້ໃນຄັ້ງນີ້. ທ່ານ ບຸນຂວາງ ຄຳບຸນເຮືອງ ຮອງລັດຖະມົນຕີ ກະຊວງກະສິກຳ ແລະ ປ່າໄມ້, ໄດ້ກ່າວຄວາມໝາຍຄວາມສໍາຄັນ ພ້ອມທັງໃຫ້ທິດຊີ້ນໍາ ກ່ຽວກັບ ການພັດທະນາດ້ານກະສິກໍາທີ່ຕິດພັນກັບການປູກ ແລະ ການລ້ຽງ ພ້ອມທັງ ກ່າວເປີດພິທີ່ປູກຕົ້ນໄມ້ ຢ່າງເປັນທາງການ.
ສູນພັດທະນາ ແລະ ບໍລິການດ້ານການກະເສດ ຫ້ວຍຊອນ-ຫ້ວຍຊົ້ວ ເປັນບ່ອນສຶກສາຮຽນຮູ້ ແລະ ເປັນບ່ອນສາທິດ ວິທີການ, ຫຼັກການໃນການປູກພຶດອາຫານສັດ ແລະ ເປັນການສ້າງລະບົບຟາມທີ່ມີການປູກ ແລະ ການລ້ຽງ ໃນຮູບແບບການຜະລິດກະສິກຳແບບຄົບວົງຈອນ ເພື່ອໃຫ້ ຊາວກະສິກອນ, ຜູ້ທີ່ມີຄວາມສົນໃຈທີ່ຈະທໍາການຜະລິດໃນຮູບແບບຟາມນີ້ສາມາດນຳໃຊ້ເອົາໄປເປັນຂໍ້ມູນຕົວແບບໄດ້.
ພິທີປູກຕົ້ນໄມ້ດັ່ງກ່າວນີ້ຍັງເປັນການສ້າງຂະບວນການລະຫວ່າງສະມາຊິກຊາວໜຸ່ມຂອງແຕ່ລະບັນດາຮາກຖານທີ່ຂຶ້ນກັບ ຄຊປປລ ກະຊວງກະສິກຳ ແລະ ປ່າໄມ້ ໄດ້ມາເຕົ້າໂຮມຄວາມສາມັກຄີໃນການສ້າງຂະບວນການຮ່ວມກັນ.
ຫຼັງຈາກສໍາເລັດພິທີການປູກຕົ້ນໄມ້ແລ້ວ ເພື່ອເປັນການສະເຫຼີມສະຫຼອງວັນເດັກນ້ອຍສາກົນ ຈຶ່ງໄດ້ມີ ພິທີມອບຂອງຂວັນໃຫ້ແກ່ ເດັກນ້ອຍເຍົາວະຊົນ ຜູ້ທີ່ເປັນອະນາຄົດຂອງຊາດ.
ຂ່າວໂດຍ: ທ. ລິດສະໝີ ໄຊຊະນະ
Sharing lessons for Uses the AGT-Geo Tagging technique at Philippines
ໃນວັນທີ 16-21 ເດືອນ ກຸມພາ 2020 ທັດສະນະສຶກສາ ກ່ຽວກັບ ການນຳໃຊ້ ເຕັກນິກສ້າງແຜນທີ່ໆມີຮູບປະກອບ (AGT) ຢູ່ ໂຄງການພັດທະນາຊົນນະບົດ, ກົມກະສິກຳ, ປະເທດ ຟີລິບປິນ, ໂດຍ ໂຄງການຜະລິດເປັນສິນຄ້າ ຢູ່ ສປປ ລາວ ແລະ ວິຊາການ ຈາກບັນດາ ກົມກອງ ກ່ຽວຂ້ອງ ເຊິ່ງເລັ່ງໃຫ້ການຊຸກຍູ້ຊ່ວຍເຫຼືອຊາວນາກຸ່ມເປົ້າໝາຍໃຫ້ມີຄວາມສາມາດ ໃນການແຂ່ງຂັນຫຼາຍຂຶ້ນໃນຂອບເຂດຕ່ອງໂສ້ມູນຄ່າເພີ້ມໃຫ້ກັບຜະລິດຕະພັນກະສິກຳ. ໂຄງການຜະລິດເປັນສິນຄ້າ ຢູ່ ສປປ ລາວ ມີ4ອົງປະກອບ: (a) ປະສິດຕິພາບ ການຜະລິດກະສິກຳ ໄດ້ຮັບການປັບປຸງແລະຍືນຍົງ, (b) ເພີ້ມທະວີການຜະລິດກະສິກຳເປັນສີນຄ້າ, (c) ການຄຸ້ມຄອງ ໂຄງການ, ແລະ (d) ການຕອບໂຕ້ກັບໄພພິບັດ;
ໃນການໄປທັດສະນະສຶກສາໃນຊຸດນີ້ ມີພະນັກງານລັກ ແລະ ພະນັກງານໂຄງການຜະລິດເປັນສິນຄ້າ ຢູ່ ສປປ ລາວ ເຂົ້າຮ່ວມທັງໝົດ 16 ທ່ານ ແລະ ແຕ່ລະທ່ານກໍມາຈາກກົມ, ໜ່ວຍງານ ທີ່ເຂົ້າຮ່ວມຈັດຈັ້ງປະຕິບັດໂຄງການ, ຜູ້ເຂົ້າຮ່ວມຈາກກົມນະໂຍບາຍ ແລະ ນິຕິກໍາ ນໍາທີມໂດຍ ທ່ານ ທິບພະວົງ ອຸ່ນຫຼ້າ, ຮອງຫົວໜ້າ ກົມນະໂຍບາຍ ແລະ ນິຕິກໍາ ແລະ ທ່ານ ແສງສຸລີ ກົມມະເມືອງ, ວິຊາການ ກລສພ;
ຈຸດປະສົງ:
- ເພື່ອຮຽນຮູ້ ຈາກບົດຮຽນຕົວຈິງຂອງໂຄງການພັດທະນາຊົນນະບົດປະເທດຟີລິບປິນ ໃນການນຳໃຊ້ ລະບົບການຕິດຕາມແລະບໍລິຫານຂໍ້ມູນໂຄງການຍ່ອຍ ທີ່ມີພາບ, ສຽງ, ແລະ ແຜນທີ່ ທີ່ສາມາດ ລາຍງານສະພາບຄວາມຄຶບໜ້າແລະຈຸດພິກັດຂອງກິດຈະກຳໄດ້ທັນສະພາບ ແລະ ມີຄວາມໜ້າ ເຊື່ອຖື;
- ເພື່ອສ້າງຄວາມສາມາດໃຫ້ພະນັກງານຂອງລັດທີ່ຮ່ວມຈັດຕັ້ງປະຕິບັດໂຄງການຜະລິດເປັນສີນຄ້າ ຢູ່ ສປປ ລາວ ໃນຂັ້ນສູນກາງແລະທ່ອງຖີ່ນ;
- ເພື່ອນຳເອົາເຕັກນິກການຕິດຕາມ AGT ມາໃຊ້ໃນວຽກງານຕິດຕາມແລະປະເມີນຜົນຂອງ ໂຄງການ ຜະລິດເປັນສີນຄ້າຢູ່ ສປປ ລາວ;
ຈີໂອແທັກກີ່ງ (AGT-Geo Tagging) ໄດ້ຮັບການພັດທະນາຢ່າງຕໍ່ເນື່ອງ ແລະ ເປັນລະບົບ ພາຍໃຕ້ ກະຊວງກະສິກຳຂອງປະເທດ ຟີລິບປິນ, ແລະ ໄດ້ເລີ້ມພັດທະນາ ແຕ່ປີ 2009 ເປັນຕົ້ນມາ, ຈົນຮອດປີ 2014 ຈຶ່ງມີຄວາມສົມບູນຫຼາຍຂຶ້ນ. ໂປຼແກມທີ່ເອົາມາໃຊ້ໃນການພັດທະນາສ່ວນຫຼາຍ ແມ່ນ ເອົາຕາມ open sources (ຟຼີ) ປະກອບກັບ ເຄື່ອງມືຫຼັກທີ່ສຳຄັນ ເຊັ່ນ ໂທລະສັບມືຖືທີ່ສາມາດຖ່າຍພາບໄດ້ແຈ້ງ, ເຄື່ອງຄອມພີວເຕີ້, ຍົນບໍ່ມີຄົນຂັບ, ກ້ອງຖ່າຍ, ເສີບເວີ້ທີ່ມີຄວາມສາມາດບັນຈຸສູງ ແຕ່ ສິ່ງສຳຄັນ ແມ່ນ ບຸກຄະລາກອນທີ່ຈະມາຊ່ວຍຊອກຫາ ໂປຼແກມ, ມາດັດປັບ ແລະ ຕໍ່ຍອດຂໍ້ມູນ. ບຸກຄະລາກອນ ທີ່ມາຊ່ວຍ ສ້າງແລະພັດທະນາ ສ່ວນຫຼາຍ ເພີ່ນນຳໃຊ້ນັກສຶກສາຝຶກງານ ດ້ານ ຊອບແວ, ໂທລະຄົມ ມະນາຄົມ ແລະ ອຸປະກອນສື່ສານ;
ການພັດທະນາລະບົບ AGT ແມ່ນມີຫຼາຍອົງປະກອບ ເຊັ່ນ:
- ພັດທະນາຕົວລະບົບເອງໃຫ້ສາມາດໃຊ້ໄດ້ງ່າຍ ແລະ ສາມາດຕອບໂຈດຂອງຜູ້ບໍລິຫານໄດ້ ທັນສະພາບ
- ມີການພັດທະນາ ແລະ ປັບປຸງນິຕິກຳ ໄປພ້ອມກັນ ເຊັ່ນ ຄຳແນະນຳ, ຂໍ້ກຳນົດ ແລະ ຂໍ້ບັງຄັບ (ຕໍ່ມາການນຳໃຊ້ລະບົບ ແມ່ນມີຜົນບັງຄັບທາງກົດໝາຍ);
- ຄຳແນະນນຳດ້ານວິຊາການ ສຳລັບ ແຕ່ລະສາຍງານ ແມ່ນພັດທະນາແລະປັບປຸງໄປຄຽງຄູ່ກັນ ແລະ ຈະມີການຝຶກອົບຮົມ ໃຫ້ ທັງພະນັກງານລັດ ແລະ ຜູ້ຮັບເໝົາກໍ່ສ້າງໂຄງການຍ່ອຍ ໃຫ້ຮູ້ລາຍງານຜ່ານລະບົບນີ້;
- ລະບົບ AGT ຈະເຊື່ອມໂຍງກັບ ໂຄງຮ່າງການບໍລິຫານໂຄງການ ເຊັ່ນ ບົດສະເໜີໂຄງການຍ່ອຍ, ການຂຶ້ນທະບຽນໂຄງການຍ່ອຍ, ການປະມູນ/ຜູ້ຊະນະປະມູນ ທີ່ມີການຂຶ້ນທະບຽນ, ການກວດກາ ຕິດຕາມ, ການຂໍສະເໜີເບີກເງິນຂອງຜູ້ຮັບເໝົາກໍ່ສ້າງ, ການກວດກາຢັ້ງຢຶນ ກ່ອນ ການອະນຸມັດ ຈ່າຍເງິນ, ການອອກໃບຢັ້ງຢືນຜ່ານຂອງລະບົບ AGT ແລະ ການປິດໂຄງການຍ່ອຍ ພາຍຫຼັງ ປະຕິບັດ ໂຄງການຍ່ອຍສຳເລັດແລ້ວ;
- ຜູ້ບໍລິຫານ ໂຄງການ ກໍຄື ຄະນະຊີ້ນຳ, ນຳໃຊ້ລະບົບນີ້ ໃນການບໍລິຫານຈັດການວຽກງານບັນດາ ໂຄງການຕ່າງໆທີ່ຢູ່ພາຍໃນກະຊວງກະສິກຳຂອງປະເທດຟີລິບປິນ;
ບັນດາພະນັກງານເປົ້າໝາຍທີ່ເຂົ້າຮ່ວມທັກສະນະສຶກສາ ກ່ຽວກັບ ລະບົບຕິດຕາມທີ່ໃຊ້ ເຕັກນິກ AGT ມີຄວາມເຂົ້າໃຈຕໍ່ບົດຮຽນ ແລະ ລະບົບໃນລະດັບດີ. ຫຼາຍກວ່າ 92%ຂອງຜູ້ເຂົ້າຮ່ວມ, ຢືນຢັນວ່າ ຕົນເອງສາມາດຖ່າຍທອດ ແລະ ສອນຄົນອື່ນໃຫ້ໃຊ້ລະບົບໄດ້;
ລະບົບ AGT ມີປະໂຫຍດແລະກໍເປັນເຄື່ອງມືຮັບໃຊ້ ຜູ້ບໍລິຫານໄດ້ດີ, ມີປະສິດທິພາບ ແລະ ມີປະສິດທິຜົນ;
ລະບົບ AGT ເປັນລະບົບເຊື່ອມໂຍງກັບອຳນາດຜູ້ບໍລິຫານໂດຍກົງ ໂດຍສະເພາະ ບົດສະເໜີ ໂຄງການຍ່ອຍ, ການຂຶ້ນທະບຽນໂຄງການຍ່ອຍ, ການປະມູນ/ຜູ້ຊະນະປະມູນ ທີ່ມີການຂຶ້ນທະບຽນ, ການກວດກາ ຕິດຕາມ, ການຂໍສະເໜີເບີກເງິນຂອງຜູ້ຮັບເໝົາກໍ່ສ້າງ, ການກວດກາຢັ້ງຢຶນ ກ່ອນ ການອະນຸມັດ ຈ່າຍເງິນ, ການອອກໃບຢັ້ງຢືນຜ່ານຂອງລະບົບ AGT ແລະ ການປິດໂຄງການຍ່ອຍ ພາຍຫຼັງ ປະຕິບັດ ໂຄງການຍ່ອຍສຳເລັດແລ້ວ.
ຂ່າວໂດຍ: ແສງສຸລີ ກົມມະເມືອງ
Visiting Savan PAD project activities, Savannakhet province
ເພື່ອເປັນການສຶກສາ ວິທິີການຈັດຕັ້ງປະຕິບັດຕາມແຜນການ ປັບປຸງ ແຜນຍຸດທະສາດການພັດທະນາກະສິກໍາ ແລະ ແຜນແມ່ບົດດ້ານການພັດທະນາຊົນລະກະເສດ ກົມນະໂຍບາຍ ແລະ ນິຕິກໍາ ໄດ້ມີການລົງພື້ນທີ່ ການຈັດຕັ້ງປະຕິບັດ ໂຄງການ Savan PAD ຂອງອົງການ JICA ໂດຍໄດ້ລົງຢ້ຽມຢາມ ກຸ່ມຜູ້ຜະລິດທີ່ຕິດພັນກັບການນໍາໃຊ້ນໍ້າ ເມືອງ ທ່າປາງທອງ ແລະ ເມືອງ ໄຊບູລີ, ແຂວງ ສະຫວັນນະເຂດ ໃນລະຫວ່າງວັນທີ 24-27 ພະຈິກ 2019.
ໂດຍການຮ່ວມກັບຜູ້ຕາງໜ້າ ແລະ ຜູ້ຮັບຜິດຊອບ ອົງການ JICA ທັງໝົດ 9 ທ່ານ, ໃນນັ້ນ ຈາກ ກົມນະໂຍບາຍ ແລະ ນິຕິກໍາ 4 ທ່ານ:
- ທ່ານ ສົມໄຊ ສີຊານົນ, ຫົວໜ້າ ກົມນະໂຍບາຍ ແລະ ນິຕິກໍາ,
- ທ່ານ ປອ. ວົງປະພັນ ມະນີວົງ, ຫົວໜ້າ ພະແນກ ນະໂຍບາຍ ເສດຖະກິດ ແລະ ການຕະຫຼາດ,
- ທ່ານ ປອ. ພັນໄຊ ອີງໄຊ, ຫົວໜ້າ ພະແນກ ນິຕິກໍາ,
- ທ່ານ ແສງສຸລີ ກົມມະເມືອງ, ວິຊາການ, ກອງເລຂາສະພາວິທະຍາສາດເຕັກນິກກະສິກໍາ ແລະ ປ່າໄມ້.
ຈຸດປະສົງ: ເພື່ອເປັນການສັງເກດ ແລະ ແລກປ່ຽນຂໍ້ມູນ ດ້ານວິທີການ ຈັດຕັ້ງປະຕິບັດ ໂຄງການ JICA-Savan
PAD, ການມີສ່ວນຮ່ວມໃນການຜະລິດກະສິກໍາຂອງຊາວກະສິກອນ ໃນເຂດຜູ້ຊົມໃຊ້ນໍ້າຊົນລະປະທານ, ການຄຸ້ມຄອງການຜະລິດ,
ການສົ່ງເສີມດ້ານການຕະຫຼາດ ເພື່ອສາມາດຖອດບົດຮຽນ ມາປັບໃສ່ການປັບປຸງຍຸດທະສາດການພັດທະນາກະສິກໍາ ແລະ ແຜນແມ່ບົດພັດທະນາຊົນລະກະເສດ.
ການລົງຢ້ຽມຢາມ ໃນຄັ້ງນີ ແມ່ນມີຫຼາຍສະຖານທີ່ຕົ້ນຕໍ່ຄື:
- ທີມງານໄດ້ລົງຕິດຕາມການລາຍງານຂອງຜູ້ຮັບຜິດຊອບໂຄງການ ໃນເຂດ ເມືອງ ທ່າປາງທອງ, ແຂວງ ສະຫວັນນະເຂດ, ໃນກຸ່ມຊາວກະສິກອນຜູ້ຊົມໃຊ້ນໍ້າຊົນລະປະທານ ເຊສາລາລອງ ບັນຫາໃນການຈັດຕັ້ງປະຕິບັດຕ່າງໆ ເຊັ່ນ: ວິທີການຄຸ້ມຄອງ ແລະ ການຈັດສັນນໍ້າເຂົ້າໃນການຜະລິດ, ການສົ່ງເສີມດ້ານການຕະຫຼາດ ແລະ ການຈັດຕັ້ງກຸ່ມຜູ້ຜະລິດ. ເຫັນໄດ້ວ່າ ຕະຫຼາດພືດພັກໃນເຂດດັ່ງກວ່າຍັງມີຄວາມຈໍາກັດ ທີ່ເຮັດໃຫ້ມີຜູ້ສະໝັກໃຈເຂົ້າຮ່ວມໂຄງການ 10 ຄຄ, ບັນຫາການສ້ອມແປງຮ່ອງຊົນລະປະທານທີ່ມີການແຕັກ, ເປ່ເພເປັນປະຈໍາ.
- ເຂົ້າພົບປະ, ປຶກສາຫາລື ກັບ ທ່ານ ບຸນເລດ ຈັນທອງທິບ, ຮັກສາການຫົວໜ້າ ພະແນກກະສິກໍາ ແລະ ປ່າໄມ້, ແຂວງ ສະຫວັນນະເຂດ, ເຊິງການພົບປະໃນຄັ້ງນີ້ ໄດ້ແລກປ່ຽນ ຂໍ້ມູນຈາກ ພະແນກ ກປ ດ້ານການສະໜັບສະໜູນໃຫ້ກຸ່ມ ແລະ ໂຄງການ PAD Project, ເຫັນວ່າ ໃນການລັດ ກໍຄື ອົງການຈັດຕັ້ງທ້ອງຖິ່ນ ໄດ້ສະໜັບສະໜູນ ດ້ານການອໍານວຍຄວາມສະດວກ ແລະ ການບໍລິການດ້ານວິຊາການໃຫ້ ກັບໂຄງການ ແລະ ກຸ່ມຊາວກະສິກອນ ເພື່ອສາມາດດໍາເນີນກິດຈະກໍາການຜະລິດ, ການສົ່ງເສີມດ້ານການໂຄສະນາຕະຫຼາດ ແລະ ການຕິດຕາມກວດກາ.
- ລົງຢ້ຽມຢາມ ກຸ່ມຜູ້ຜະລິດທີ່ຕິດພັນກັບການນໍາໃຊ້ນໍ້າ ບ້ານ ຕົ້ນແຫນ, ບ້ານ ເວີນໃຕ້ ແລະ ບ້ານ ເວີນ ເໜືອ, ເມືອງ ໄຊບູລີ, ແຂວງ ສະຫວັນນະເຂດ, ໄດ້ແລກປ໋ຽນຂໍ້ມູນດ້ານການຄຸ້ມຄອງ ແລະ ນໍາໃຊ້ນໍ້າຊົນລະປະທານ ເຊິ່ງໄດ້ເຫັນບັນຫາດ້ານ ການປັບປຸງ, ຂະຫຍາຍຄອງຊົນລະປະທານ ທີ່ຍັງມີງົບປະມານທີ່ຈໍາກັດ ແລະ ການເສຍຄ່າກະແສໄຟຟ້າ ທີ່ມີສູງຂຶ້ນໃນແຕ່ລະປີ ນີ້ອາດເປັນຜົນກະທົບ ແລະ ການເພີ້ມຕົ້ນທຶນການຜະລິດກະສິກໍາໃຫ້ຫຼາຍຂຶ້ນ.
ພາຍຫຼັງການລົງຢ້ຽມຢາມ ຕິດຕາມ ໃນຄັ້ງນີ້ ເຮັດໃຫ້ ທີມງານໄດ້ຖອດຖອນບົດຮຽນ ແລະ ຂໍ້ມູນຫຼາຍຢ່າງ ທີ່ຈະເປັນປະໂຫຍດໃນການປັບປຸງນະໂຍບາຍ, ຍຸດທະສາດ, ແຜນການຕ່າງໆ ໃນອານາຄົດ ໃຫ້ສາມາດຕອບສະໜອງ ແລະ ແກ້ໄຂບັນຫາດ້ານການຈັດຕັ້ງປະຜະລິດໃນແຕ່ລະເຂດ ໃຫ້ສາມາດເພີ່ມ ປະສິດຕິພາບ, ຄຸນນະພາບ ການຜະລິດ, ລຸດຜ່ອນຕົ້ນທຶນໃຫ້ຊາວກະສິກອນ ແລະ ມີຜົນຜະລິດສະໜອງໃຫ້ຕາມຄວາມຕ້ອງການຕະຫຼາດ ທັງເປັນມິດຕໍ່ສະພາບແວດລ້ອມ.
ຂ່າວໂດຍ: ແສງສຸລີ ກົມມະເມືອງ
Study Tour in Vietnam
ການເຂົ້າຮ່ວມ ຄະນະວິຊາການຂອງ ກະຊວງກະສິກໍາ ແລະ ປ່າໄມ້ ໄປເຄື່ອນໄຫວວຽກງານ ທັດສະນະສຶກສາ ແລກປ່ຽນບົດຮຽນຢູ່ ສສ ຫວຽດນາມ ໂດຍໄດ້ມີການພົບປະແລກປ່ຽນ ຢູ່ຂັ້ນສູນກາງ, ທ້ອງຖິ່ນ ແລະ ທັດສະນະສຶກສາ ພ້ອມທັງເບິ່ງໂຄງການຕົວຈິງ, ລະຫວ່າງວັນທີ 01-11 ຕຸລາ 2019 ໂດຍພາຍໄດ້ການສະໜັບສະໜູນ ແລະ ຮ່ວມມື ຈາກ ທະນາຄານພັດທະນາອາຊີ (ADB). ຈຸດປະສົງ: ເພື່ອຖອດຖອນ ແລະ ແລກປ່ຽນບົດຮຽນກ່ຽວກັບ ການບໍລິຫານຈັດການນໍ້າ, ການຄຸ້ມຄອງໄພພິບັດ ແລະ ພັດທະນາຊົນລະກະເສດ ຢູ່ ສສ ຫວຽດນາມ, ເຫັນວ່າມີຄວາມສຳຄັນ ກ່ຽວກັບວຽກງານການບໍລິຫານຈັດການນໍ້າ, ການຄຸ້ມຄອງໄພພິບັດ ແລະ ພັດທະນາຊົນລະກະເສດ ໃນອານາຄົດ.
ເພື່ອເປັນບ່ອນອິງໃສ່ວຽກງານກ່ຽວກັບ ການບໍລິຫານຈັດການນໍ້າ, ການຄຸ້ມຄອງໄພພິບັດ ແລະ ພັດທະນາຊົນລະກະເສດ ທີ່ຈະສາມາດນໍາມາປັບປຸງນໍາໃຊ້ໃຫ້ແທດເໝາະກັບ ສປປ ລາວ. ເຊິ່ງມີຜູ້ເຂົ້າຮ່ວມທັງໝົດ 9 ທ່ານ, ທີ່ມາຈາກ ຫ້ອງການກະຊວງ ກະສິກຳ ແລະ ປ່າໄມ້, ສະຖາບັນຄົ້ນຄ້ວາກະສິກຳ, ປ່າໄມ້ ແລະ ພັດທະນາຊົນນະບົດ, ກົມຊົນລະປະທານ ແລະ ກົມນະໂຍບາຍ ແລະ ນິຕິກໍາ ດັ່ງລາຍຊື່ລຸ່ມນີ້:
- ທ່ານ ບົວຈັນ ສີຫາວົງ ຮອງຫົວໜ້າ ຫ້ອງການກະຊວງ ກະສິກຳ ແລະ ປ່າໄມ້
- ທ່ານ ຈັນທະບູນ ສອນທະວີ ຮອງຫົວໜ້າ ກົມຊົນລະປະທານ
- ທ່ານ ປອ. ທັດສະກາ ສະພັງທອງ ຮອງຫົວໜ້າ ກົມນະໂຍບາຍ ແລະ ນິຕິກໍາ
- ທ່ານ ປອ. ຖາວອນ ອິນທະວົງ ຫົວໜ້າ ສູນປ່ຽນແປງດິນຟ້າອາກາດ, ສະຖາບັນຄົ້ນຄ້ວາກະສິກຳ, ປ່າໄມ້ ແລະ ພັດທະນາຊົນນະບົດ
- ທ່ານ ວິນວິໄລ ໄຊຍະພອນ ຫົວສູນ ອອກແບບຊົນລະປະທານ, ກົມຊົນລະປະທານ
- ທ່ານ ນາງ ສີສະຫວັນ ວົງລໍຄຳ ວິຊາການ, ກົມນະໂຍບາຍ ແລະ ນິຕິກໍາ
- ທ່ານ ຈັນໄຊ ຄຳບັນເສືອງ ວິຊາການ, ກົມນະໂຍບາຍ ແລະ ນິຕິກໍາ
- ທ່ານ ວາວິໂຍ ສິມົງຄຸນ ວິຊາການ, ກົມຊົນລະປະທານ
- ທ່ານ ໂດຊາ ບົວລະວັນ ວິຊາການ, ກົມຊົນລະປະທານ
ໃນການທັດສະນະສຶກສາໃນຄັ້ງນີ້ແມ່ນໄດ້ໄປຢ້ຽມຢາມພົບປະແລກປ່ຽນບົດຮຽນກັບພາກສ່ວນທີ່ກ່ຽວ ຂ້ອງກັບ ການບໍລິຫານຈັດການນໍ້າ, ການຄຸ້ມຄອງໄພພິບັດ ແລະ ພັດທະນາຊົນລະກະເສດ ຄື:
- ໄດ້ເຂົ້າພົບ ແລະ ແລກປ່ຽນບົດຮຽນ, ປະສົບການທາງດ້ານ ການຄຸ້ມຄອງ ນ້ຳຖ້ວມ ແລະ ອ່າງໂຕ່ງ, ການກະກຽມ, ນິຕິກຳ, ຂອບເຂດກົດໝາຍ ກັບ ກົມຄວບຄຸມ ແລະ ປ້ອງກັນໄພພິບັດທາງທຳມະຊາດ, ກະຊວງກະສິກຳ ແລະ ພັດທະນາຊົນນະບົດ (MARD);
- ພົບປະ ແລະ ແລກປ່ຽນບົດຮຽນ, ປະສົບການທາງດ້ານຊົນລະປະທານ ການບໍລິຫານຈັດການນ້ຳ, ການກຳນົດຍຸດທະສາດ ຮ່ວມກັບ ກົມຊົນລະປະທານ, ກະຊວງກະສິກຳ ແລະ ພັດທະນາຊົນນະບົດ;
- ຢ້ຽມຢາມ ແລະ ແລກປ່ຽນ ການຄຸ້ມຄອງ ເຂື່ອນໄຟຟ້າ ແລະ ອ່າງໂຕ່ງ, ການກະກຽມ, ນິຕິກຳ, ຂອບເຂດກົດໝາຍໃນປະຈຸບັນ. ຂັ້ນຕອນການປະຕິບັດງານ, ລະບົບການສື່ສານ, ແຈ້ງເຕືອນການປ່ອຍນ້ຳ, ຜົນກະທົບ ແລະ ການຊົດເຊີຍ ຖ້າມີເຫດການເກີດຂຶ້ນ ກັບ ອົງການ ເຕັກນິກຄວາມປອດໄພດ້ານ ອຸດສະຫະກຳ ແລະ ສິ່ງແວດລ້ອມ, ກະຊວງ ອຸດສະຫະກຳ ແລະ ການຄ້າ;
- ພົບປະ ແລະ ແລກປ່ຽນບົດຮຽນ, ປະສົບການທາງດ້ານ ລະບົບພະຍາກອນອາກາດ, ລະບົບຂໍ້ມູູນຂ່າວສານນ້ຳຖ້ວມ, ການຄຸ້ມຄອງອ່າງໂຕ່ງ ໃນລະດັບຊາດ ຮ່ວມກັບ ກົມອຸຕຸນິຍົມ ແລະ ອຸທົກກະສາດ, ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ (MONRE);
- ພົບປະ ແລະ ແລກປ່ຽນບົດຮຽນກັບ ຄະນະຊີ້ນຳ ການຄວບຄຸມ, ຟື້ນຟູ ແລະ ປ້ອງກັນໄພພິບັດທາງທຳມະຊາດ ແລະ ການຈັດຫາງານ ເພື່ອຮັບເອົາແຜນ ແລະ ເນື້ອໃນການເຮັດວຽກ ທີ່ ພະແນກກະສິກຳ ແລະ ພັດທະນາຊົນນະບົດ ແຂວງ ເຫວ້;
- ຢ້ຽມຢາມພາກສະໜາມ, ລະບົບການຄຸ້ມຄອງແມ່ນ້ຳ ແລະ ອ່າງໂຕ໋ງ, ລະບົບ ອຸທົກກະສາດ ຂອງແມ່ນ້ຳ ຫວງ ຂອງໜ່ວຍງານຄຸ້ມຄອງອ່າງໂຕ່ງ ນ້ຳຫວງ ທີແຂວງ ເຫວ້;
- ປະຊຸມຮ່ວມກັບ ຄະນະຊີ້ນຳ ການຄວບຄຸມ, ຟື້ນຟູ ແລະ ປ້ອງກັນໄພພິບັດທາງທຳມະຊາດ ແລະ ການຈັດຫາງານ ໃນ ແຂວງ ກວາງນາມ ເພື່ອຮັບເອົາແຜນ ແລະ ເນື້ອໃນການເຮັດວຽກ ທີ່ ພະແນກກະສິກຳ ແລະ ພັດທະນາຊົນນະບົດ ແຂວງ ກວາງນາມ;
- ຢ້ຽມຢາມພາກສະໜາມ ປະຊຸມກັບໜ່ວຍງານ ຄຸ້ມຄອງອ່າງໂຕ່ງ, ເຂື່ອນໄຟຟ້າພະລັງງານນ້ຳ, ອ່າງໂຕ່ງ – ເຂື່ອນໄຟຟ້າພະລັງງານນ້ຳ ແຈ້ງ ທີ່ ແຂວງ ກວາງນາມ;
- ພົບປະ ແລະ ແລກປ່ຽນບົດຮຽນ, ປະສົບການທາງດ້ານໄພພິບັດທຳມະຊາດ ແລະ ນ້ຳຖ້ວມ ກັບໜ່ວຍງານ ການຄວບຄຸມ, ຟື້ນຟູ ແລະ ປ້ອງກັນໄພພິບັດທາງທຳມະຊາດ ໃນແຂວງ ດານັງ;
- ພົບປະ ແລະ ແລກປ່ຽນບົດຮຽນ, ປະສົບການກັບ ພະແນກກະສິກຳ ແລະ ພັດທະນາຊົນນະບົດ ແຂວງ ດານັງ ກ່ຽວກັບການຄຸມຄອງໄພພິບັດ ແລະ ປ້ອງກັນນ້ຳຖ້ວມ;
ຜ່ານການໄປແລກປ່ຽນບົດຮຽນ ຢູ່ ສສ ຫວຽດນາມ ກ່ຽວກັບ ການບໍລິຫານຈັດການນໍ້າ, ການຄຸ້ມຄອງໄພພິບັດ ແລະ ພັດທະນາຊົນລະກະເສດ ສາມາດຖອດຖອນບົດຮຽນໄດ້ຄື:
- ດ້ານການສ້າງບັນດານິຕິກໍາຕ່າງໆ;
- ການຈັດຕັ້ງການຄຸ້ມຄອງຂັ້ນຕ່າງໆ;
- ການພັດທະນາ ແລະ ການກຳນົດນະໂຍບາຍ;
- ການຄຸ້ມຄອງນໍາໃຊ້ແຕ່ລະກິດຈະການ;
- ການຕິດຕາມກວດກາ.
ຂ່າວໂດຍ: ຈັນໄຊ ຄຳບັນເສືອງ
Legal Training on the Establishment, Improving, and Dissemination of Legislative Responsibility for the Legal Offices of Offices, Departments and Institutions of the Ministry of Agriculture and Forestry IV
ກົມນະໂຍບາຍ ແລະ ນິຕິກຳ ໄດ້ຈັດຝຶກອົບຮົມເຕັກນິກ ການສ້າງ, ປັບປຸງ ແລະ ໂຄສະນາເຜີຍແຜ່ນິຕິກຳ ໃຫ້ຜູ້ຮັບຜິດຊອບວຽກງານນິຕິກໍາຂອງ ຫ້ອງການ, ບັນດາກົມ ແລະ ສະຖາບັນອ້ອມຂ້າງກະຊວງ ກະສິກຳ ແລະ ປ່າໄມ້ ຄັ້ງທີ IV ຂຶ້ນ ໃນລະຫວ່າງວັນທີ 10 – 11 ຕຸລາ 2019 ທີ່ ເມືອງແກ້ວອຸດົມ, ແຂວງວຽງຈັນ ໂດຍມີວິທະຍາກອນ (ອາຈານຮັບເຊີນ) ມາຈາກ 02 ກົມວິຊາການຂອງກະຊວງຍຸຕິທໍາ (ກົມກົດໝາຍ ແລະ ກົມໂຄສະນາເຜີຍແຜ່ກົດໝາຍ), ມີ ສໍາມະນາກອນຜູ້ທີ່ຮັບຜິດຊອບວຽກງານນິຕິກໍາຂອງ ຫ້ອງການ, ບັນດາກົມ ແລະ ສະຖາບັນອ້ອມຂ້າງກະຊວງກະສິກຳ ແລະປ່າໄມ້ ຄັ້ງທີ IV ລວມທັງໝົດ 52 ທ່ານ (ຍິງ 14 ທ່ານ).
ການຝຶກອົບຮົມໃນຄັ້ງນີ້ ປະກອບດ້ວຍ 03 ຫົວບົດໃຫ່ຍ ຄື: ເຕັກນິກການໂຄສະນາເຜີຍແຜ່ກົດໝາຍ, ເຕັກນິກການສ້າງ ແລະ ປັບປຸງກົດໝາຍ ແລະ ການຂຽນບົດປະເມີນຜົນກະທົບຂອງຮ່າງ ນິຕິກຳ (IA Note) ເຊິ່ງຈຸດປະສົງ ແມ່ນເພື່ອສືບຕໍ່ ບໍາລຸງ ແລະ ຍົກລະດັບ ຄວາມຮູ້, ຄວາມສາມາດ ຂອງຜູ້ທີ່ຮັບຜິດຊອບ ວຽກງານນິຕິກໍາຂອງ ຫ້ອງການ, ບັນດາກົມ ແລະ ສະຖາບັນອ້ອມຂ້າງກະຊວງກະສິກຳ ແລະ ປ່າໄມ້ ໃຫ້ກໍາແໜ້ນກົດໝາຍ ແລະ ນິຕິກໍາໃຕ້ກົດໝາຍ, ເຕັກນິກຂອງການສ້າງ, ປັບປຸງ ແລະ ໂຄສະນາເຜີຍແຜ່ນິຕິກໍາ ພ້ອມທັງເປັນການປັບປຸງກົນໄກປະສານວຽກງານນິຕິກໍາພາຍໃນ ໃຫ້ມີປະສິດທິພາບສູງ ກວ່າເກົ່າ. ພິເສດ ແມ່ນເພື່ອກະກຽມຄວາມພ້ອມໃຫ້ແກ່ການ ຄົ້ນຄວ້າ, ກວດກາ ແລະ ສະເໜີ ສ້າງ ຫຼື ປັບ ປຸງກົດໝາຍທີ່ຢູ່ໃນຄວາມຮັບຜິດຊອບຂອງຂະແໜງການກະສິກໍາ ແລະ ປ່າໄມ້ ເຂົ້າໃນແຜນການສ້າງ ແລະ ປັບປຸງກົດໝາຍ 5 ປີ (2021-2026) ຂອງ ສະພາແຫ່ງຊາດຊຸດທີ IX ຊຶ່ງຕ້ອງໄດ້ສະເໜີຜ່ານ ກະຊວງຍຸຕິທໍາ ສັງລວມລາຍງານລັດຖະບານ ກ່ອນສະເໜີໄປຍັງ ຄະນະປະຈໍາສະພາແຫ່ງຊາດ ໃນທ້າຍປີ 2019 ຕາມທີ່ໄດ້ກໍານົດໄວ້ໃນມາດຕາ 20 ແລະ 22 ຂອງກົດໝາຍວ່າດ້ວຍການສ້າງນິຕິກໍາ ເລກທີ 19/ສພຊ, ລົງວັນທີ 12 ກໍລະກົດ 2012.
Legislation and Legislative Affairs Committee Supports Legislation for Agriculture and Forestry in Oudomxay and Champasak Province, 19-30 August 2019
ໃນລະຫວ່າງວັນທີ 19-30 ສິງຫາ 2019 ພະແນກນິຕິກໍາ ກົມນະໂຍບາຍ ແລະນິຕິກໍາ ກະຊວງກະສິກໍາ ແລະປ່າໄມ້ ໄດ້ລົງເຄື່ອນໄຫວຊຸກຍູ້ວຽກງານນິຕິກໍາຂອງຂະແໜງການກະສິກໍາ ແລະປ່າໄມ້ ຢູ່ 02 ແຂວງ ຄື: ແຂວງອຸດົມໄຊ ແລະແຂວງຈໍາປາສັກ (ແຂວງອຸດົມໄຊ ນຳພາໂດຍ ທ່ານ ສົມໄຊ ສີຊານົນ ຄະນະພັກກະຊວງ, ເລຂາຄະນະພັກຮາກຖານ, ຫົວໜ້າກົມນະໂຍບາຍ ແລະນິຕິກໍາ) ແລະ (ແຂວງຈຳປາສັກ ນຳພາໂດຍ ທ່ານ ປອ ທັດສະກາ ສະພັງທອງ ຄະນະໜ່ວຍພັກຮາກຖານ, ຮອງຫົວໜ້າກົມນະໂຍບາຍ ແລະນິຕິກໍາ, ຜູ້ຊີ້ນໍາພະແນກ ນິຕິກໍາ), ມີຄະນະພະແນກ, ຜູ້ຕາງໜ້າຈາກຫ້ອງການ, ຂະແໜງ, ກອງ ແລະສູນ ທີ່ຂຶ້ນກັບພະແນກກະສິກໍາ ແລະປ່າໄມ້ແຂວງ ເຂົ້າຮ່ວມ 50 ກວ່າທ່ານ.
ຈຸດປະສົງຂອງການລົງເຄື່ອນໄຫວຄັ້ງນີ້ ແມ່ນເພື່ອປຶກສາຫາລືກ່ຽວກັບສະພາບການຈັດຕັ້ງປະຕິບັດກົດໝາຍ ແລະນິຕິກໍາໃຕ້ກົດໝາຍ ຂອງຂະແໜງການກະສິກໍາ ແລະປ່າໄມ້ ຢູ່ບັນດາແຂວງດັ່ງກ່າວ ໂດຍສະເພາະການສະ ໜອງຂໍ້ມູນດ້ານນິຕິກໍາ ຈາກສູນກາງຫາທ້ອງຖິ່ນ ຂອງບັນດາກົມວິຊາການກ່ຽວຂ້ອງ, ການຈັດຕັ້ງປະຕິບັດ, ການໂຄສະນາເຜີຍແຜ່, ການຜັນຂະຫຍາຍ ແລະການສະໜອງຂໍ້ມູນຂ່າວສານ ແລະນິຕິກໍາ ໃຫ້ພະແນກກະສິກໍາ ແລະປ່າໄມ້ຂັ້ນແຂວງ ແລະຫ້ອງການກະສິກໍາ ແລະປ່າໄມ້ຂັ້ນເມືອງ ລວມທັງ ຂໍ້ສະດວກ, ຂໍ້ຫຍຸ້ງຍາກ ແລະບັນຫາຕ່າງໆທີ່ສະເໜີຂັ້ນເທິງປັບປຸງແກ້ໄຂໃນຕໍ່ໜ້າ. ນອກນັ້ນ, ຍັງໄດ້ຮັບຟັງ ແລະແລກປ່ຽນບົດຮຽນກ່ຽວກັບ ຫຼັກການ ແລະຂັ້ນຕອນການສ້າງນິຕິກໍາຂັ້ນແຂວງ (ຄໍາສັ່ງ, ຂໍ້ຕົກລົງ, ຄໍາແນະນໍາ ແລະແຈ້ງການ ຂອງເຈົ້າແຂວງ, ເຈົ້າຄອງນະຄອນຫຼວງ) ເພື່ອສົ່ງເສີມໃຫ້ມີການສ້າງນິຕິກໍາຂອງຂະແໜງການຢ່າງເປັນລະບົບຄົບຊຸດ, ປະກອບສ່ວນໃນການສ້າງລັດແຫ່ງກົດໝາຍ ຕາມທີ່ໄດ້ກຳນົດໄວ້ໃນ ກົດໝາຍວ່າດ້ວຍການສ້າງນິຕິກໍາ ເລກທີ 19/ສພຊ, ລົງວັນທີ 12 ກໍລະກົດ 2012.
ຜ່ານການລົງຊຸກຍູ້ວຽກງານນິຕິກໍາ ຂອງຂະແໜງການກະສິກໍາ ແລະປ່າໄມ້ ຢູ່ທ້ອງຖິ່ນໃນຄັ້ງນີ້ ສາມາດສັງລວມຕີລາຄາດ້ານດີ-ດ້ານຕັ້ງໜ້າ, ຂໍ້ຄົງຄ້າງ ແລະບົດຮຽນທີ່ຖອດຖອນໄດ້ ຊຶ່ງຕ້ອງໄດ້ມີການປັບປຸງແກ້ໄຂໃນຕໍ່ໜ້າ ເພື່ອເຮັດໃຫ້ວຽກງານນິຕິກໍາຂອງຂະແໜງການກະສິກໍາ ແລະປ່າໄມ້ ໄດ້ຮັບການຈັດຕັ້ງປະຕິບັດ ແລະການປະສານສົມທົບກັນວ່ອງໄວ ແລະມີປະສິດທິພາບກວ່າເກົ່າ.
ໂດຍ: ສໍ ເພັດສະຫວັນ
The 1st Meeting of The Council for Agricultural and Forestry Science and Technology, on 09 October 2019
ໃນວັນທີ 09 ຕຸລາ 2019, ສະພາວິທະຍາສາດເຕັກນິກ ກະສິກຳ ແລະ ປ່າໄມ້, ໄດ້ເປີດກອງປະຊຸມສາມັນ ຄັ້ງທີ I ປະຈຳປີ 2019 ເປັນກອງປະຊຸມ ຄັ້ງປະຖົມມະເລີກ, ທີ່ສະໂມສອນ ກະຊວງ ກະສິກຳ ແລະ ປ່າໄມ້. ໂດຍພາຍໃຕ້ການເປັນປະທານ ຂອງ ທ່ານ ບຸນຂວາງ ຄຳບຸນເຮືອງ, ຮອງລັດຖະມົນຕີ ກະຊວງ ກະສິກໍາ ແລະ ປ່າໄມ້ ທັງເປັນ ຮອງປະທານ ສະພາວິທະຍາສາດເຕັກນິກກະສິກໍາ ແລະ ປ່າໄມ້. ຊຶ່ງຜູ້ເຂົ້າຮ່ວມທັງໝົດ 58 ທ່ານ, ຍິງ 10 ທ່ານ ທີ່ປະກອບດ້ວຍສາມະຊິກສະພາວິທະຍາສາດ ກປ 24 ທ່ານ, ຍິງ 3 ທ່ານ ໂດຍມີວຸດທິ ປອ : 18 ທ່ານ, ຍິງ 2 ; ປທ : 6 ທ່ານ, ຍິງ 1 ; ມີຜູ້ຕາງໜ້າຈາກຫ້ອງການສະພາວິທະຍາສາດແຫ່ງຊາດ, ກະຊວງວິທະຍາສາດ ແລະ ເຕັກໂນໂລຊີ; ຕາງໜ້າຈາກບັນດາຫ້ອງການ, ກົມ, ສະຖາບັນ, ໂຮງຮຽນວິທະຍາໄລ, ພະແນກກະສິກຳ ແລະ ປ່າໄມ້ ນະຄອນຫຼວງວຽງຈັນ.
ທ່ານ ສົມໄຊ ສີຊານົນ ຫົວໜ້າກົມນະໂຍບາຍ ແລະ ນິຕິກຳ (ຮອງປະທານ ສະພາວິທະຍາສາດເຕັກນິກກະສິກຳ ແລະ ປ່າໄມ້) ໄດ້ກ່າວຈຸດປະສົງ: ເພື່ອສ້າງຄວາມເປັນເອກະພາບໃນການຈັດຕັ້ງເຄື່ອນໄຫວເພື່ອຍົກລະດັບ ການຄົ້ນຄວ້າວິທະຍາສາດເຕັກນິກກະສິກຳ ແລະ ປ່າໄມ້, ເຕັກໂນໂລຢີ, ນະວັດຕະກຳ ເຂົ້າສູ່ການນຳໃຊ້ໃນການຜະລິດ, ປຸງແຕ່ງ, ການຕະຫຼາດ ແລະ ການຄຸ້ມຄອງໃຫ້ມີປະສິດທິຜົນ, ມີນັກວິທະຍາສາດ, ນັກຄົ້ນຄວ້າ ແລະ ນັກພັດທະນາ-ຄຸ້ມຄອງ ຂອງຂະແໜງການຢ່າງຫຼາກຫຼາຍ ສາຂາວິຊາ, ທັງຂະຫຍາຍຂອບເຂດການຄົ້ນຄວ້າທົດລອງໃຫ້ກວ້າງຂວາງອອກ, ສອດຄ່ອງກັບການເຊື່ອມໂຍງດ້ານວິທະຍາສາດ-ເຕັກນິກ ແລະ ເສດຖະກິດ ກັບ ພາກພື້ນ ແລະ ສາກົນ.
ຜ່ານການດຳເນີນກອງປະຊຸມ ບັນດາຜູ້ເຂົ້າຮ່ວມ ໄດ້ສຸມສະຕິປັນຍາ ແລະ ເອົາໃຈໃສ່ ໃນການປຶກສາຫາລື ບັນຫາຕ່າງໆ ໃນການພັດທະນາວຽກງານ ດ້ານ ວິທະຍາສາດ ເຕັກນິກ ກະສິກໍາ ແລ ະ ປ່າໄມ້ ແລະ ການພິຈາລະນາ ຮັບຮອງບົດໂຄງການຄົ້ນຄວ້າ ກປ, ຊຶ່ງສາມາດສະຫຼຸບຜົນໄດ້ຮັບດັ່ງນີ້:
– ໄດ້ຮັບຮູ້ຂໍ້ມູນການສັງລວມບັນດານະວັດຕະກຳ ກະສິກຳ ແລະ ປ່າໄມ້ ທີ່ມີ ແລະ ໄດ້ນຳໃຊ້ ໃນຂອບເຂດວຽກງານກະສິກຳ, ປ່າໄມ້ ແລະ ພັດທະນາຊົນນະບົດ.
– ໄດ້ຮັບຟັງການສະເໜີ ກ່ຽວກັບ ການຄຸ້ມຄອງ ແລະ ຂະບວນການກວດຜ່ານໂຄງການຄົ້ນຄວ້າວິທະຍາສາດ ແລະ ເຕັກໂນໂລຊີ ພາຍໃນສະພາວິທະຍາສາດແຫ່ງຊາດ
– ໄດ້ປຶກສາຫາລື ແລະ ພິຈາລະນາ-ຮັບຮອງບົດໂຄງການຄົ້ນຄວ້າວິທະຍາສາດຂອງຂະແໜງ ການ ຈຳນວນ 3 ໂຄງການ, ລວມງົບປະມານທັງໝົດມີ: 7000.000.000 ກີບ (ເຈັດຕື້ ກີບ) ແລະ ໄດ້ຮັບຮອງ ທັງໝົດ 3 ໂຄງການ.
ໃນຕອນທ້າຍກອງປະຊຸມ ທ່ານປະທານ ໄດ້ໃຫ້ທິດຊີ້ນຳ ແກ່ກອງປະຊຸມ ໂດຍຍົກໃຫ້ເຫັນຄວາມໝາຍຄວາມສຳຄັນຂອງວຽກງານ ສພກປ ທີເປັນອົງການຈັດຕັ້ງບໍ່ຈຳການ ແລະ ມີໜ້າທີໃນການຄົ້ນຄວ້າ-ທົດລອງ ແລະ ການປະເມີນຜົນ ການຈັດຕັ້ງປະຕິບັດນະໂຍບາຍ, ການນໍາໃຊ້ ວິທະຍາສາດເຕັກນິກ ໃນວຽກງານກະສິກໍາ, ປ່າໄມ້ ແລະ ພັດທະນາຊົນນະບົດ ເພື່ອສະເໜີທາງເລືອກໃນການປັບປຸງ ຫຼື ຍົກເລີກການນໍາໃຊ້; ພິຈາລະນາ ແລະ ຮັບຮອງ ການນໍາເອົາຜົນສຳເລັດທາງດ້ານວິທະຍາສາດ, ເຕັກນິກ-ເຕັກໂນໂລຊີ, ນະວັດຕະກໍາ ໃນການຜະລິດ, ການປຸງແຕ່ງ ແລະ ການຕະຫຼາດ ກະສິກໍາ-ປ່າໄມ້ ທີ່ກ້າວໜ້າຂອງໂລກ ມານໍາໃຊ້ໃຫ້ເໝາະສົມກັບສະພາບຄວາມເປັນຈິງ ຂອງ ສປປ ລາວ; ພິຈາລະນາ ສະເໜີບັນດາຜົນການຄົ້ນຄວ້າໃນວຽກງານ ກະສິກໍາ, ປ່າໄມ້ ແລະ ພັດທະນາຊົນນະບົດ ເພື່ອຂຶ້ນທະບຽນລິຂະສິດ ນໍາພາກສ່ວນທີ່ກ່ຽວຂ້ອງ ເພື່ອເປັນການປົກປ້ອງຊັບສິນທາງປັນຍາຂອງຜູ້ຄົ້ນຄວ້າ.
ໂດຍ: ແສງສຸລີ ກົມມະເມືອງ
Meeting of Agriculture Development Strategy 2025 and Vision to 2030
ໃນຕອນເຊົ້າຂອງວັນທີ 26 ກັນຍາ 2019, ເວລາ 09:00 ທີ່ ຫ້ອງປະຊຸມສະໂມສອນ ກະຊວງກະສິກໍາ ແລະ ປ່າໄມ້, ໄດ້ຈັດກອງປະຊຸມປຶກສາຫາລືພາຍໃນຄະນະຮັບຜິດຊອບ ຕາມຂໍ້ຕົກລົງລັດຖະມົນຕີກະຊວງ ກະສິກໍາ ແລະ ປ່າໄມ້ ວ່າດ້ວຍການແຕ່ງຕັ້ງຄະນະຮັບຜິດຊອບປັບປຸງຍຸດທະສາດພັດທະນາກະສິກຳ ຮອດປີ 2025 ແລະ ວິໄສທັດ ຮອດປີ 2030 ພາຍໃຕ້ການເປັນປະທານ ຂອງ ທ່ານ ທອງພັດ ວົງມະນີ, ຮອງລັດຖະມົນຕີ ກະຊວງກະສິກໍາ ແລະ ປ່າໄມ້, ຮອງຫົວໜ້າຄະນະຊີ້ນໍາລວມ, ທັງເປັນຫົວໜ້າຄະນະເນື້ອໃນ. ກອງປະຊຸມຄັ້ງນີ້ ມີຜູ້ເຂົ້າຮ່ວມທັງໝົດຈຳນວນ 28 ທ່ານ (ລາຍລະອຽດການລົງທະບຽນຄັດຕິດມາພ້ອມນີ້) ໂດຍມີຈຸດປະສົງເພື່ອ:
(1) ສ້າງຄວາມເຂົ້າໃຈຢ່າງຈະແຈ້ງ ແລະ ເປັນເອກະພາບກັນ ຕໍ່ກັບກອບການທົບທວນ ແລະ ປັບປຸງຍຸດທະສາດກະສິກໍາ ເປັນຕົ້ນ ໂຄງປະກອບຂອງຍຸດທະສາດກະສິກໍາ;
(2) ນໍາສະເໜີວິທີການ ແລະ ຂະບວນການທົບທວນ ແລະ ປັບປຸງຍຸດທະສາດພັດທະນາກະສິກຳ ຮອດປີ 2025 ແລະ ວິໄສທັດ ຮອດປີ 2030;
(3) ປຶກສາຫາລື ແລະ ປະກອບຄໍາເຫັນຕ່າງໆ ກ່ຽວກັບການຈັດຕັ້ງປະຕິບັດວຽກງານດັ່ງກ່າວນີ້.
ຫຼັງຈາກນັ້ນ, ໄດ້ເປີດເວທີປຶກສາຫາລື ແລະ ປະກອບຄຳເຫັນ ຂອງຄະນະຮັບຜິດຊອບ ຕໍ່ການນຳສະເໜີເຊິ່ງສ່ວນໃຫຍ່ ກໍເຫັນດີເປັນເອກະພາບ ຕໍ່ກັບກອບ ແລະ ແບບແຜນວິທີການ ໃນການປັບປຸງຍຸດທະສາດພັດທະນາກະສິກໍາ ຮອດປີ 2025 ແລະ ວິໄສທັດ ຮອດປີ 2030. ແຕ່ກໍ່ເຫັນວ່າ ຍັງມີບາງປະເດັນ ທີ່ຈໍາເປັນຈະຕ້ອງໄດ້ປັບປຸງ ແລະ ເພີ່ມເຕີມ ດັ່ງມີລາຍລະອຽດລຸ່ມນີ້:
• ໃນການທົບທວນ ແລະ ປັບປຸງຍຸດທະສາດັ່ງກ່າວນີ້ ຄວນຈະທົບທວນເບິ່ງໝາກຜົນການຈັດຕັ້ງປະຕິບັດທີ່ຜ່ານມາ ແລະ ຂໍ້ຄົງຄ້າງ/ສິ່ງທ້າທາຍ ທີ່ຕ້ອງໄດ້ມີການປັບປຸງແກ້ໄຂ ແລະ ສາມາດນໍາໃຊ້ເປັນບົດຮຽນ ໃນການປັບປຸງຄັ້ງນີ້;
• ຍຸດທະສາດ ສະບັບປັບປຸງນີ້ ເບິ່ງເລິກເຖິງບັນຫາ ທີ່ພົວພັນກັບຊາວກະສິກອນ, ກະສິກຳ ແລະ ການພັດທະນາຊົນນະບົດແນໃສ່ແກ້ໄຂບັນຫາດັ່ງກ່າວໃຫ້ເປັນລະບົບຄົບຊຸດ;
• ບັນຫາໃຈກາງ ແມ່ນສຸມໃສ່ປັບປຸງກຳລັງການຜະລິດ ແລະ ການພົວພັນການຜະລິດໃຫ້ສອດຄ່ອງ, ການຫັນເປັນອຸສະຫະກຳ ແລະ ທັນສະໄໝ, ການປັບປຸງໂຄງປະກອບກະສິກຳ ໃຫ້ທັນກັບຄວາມຮຽກຮ້ອງຕ້ອງການໃນສະເພາະໜ້າ ແລະ ຍາວນານ;
• ຍຸດທະສາດດັ່ງກ່າວ ຄວນຄໍານຶງເຖິງກົນໄກ/ເຄື່ອງມື ສໍາລັບການສົ່ງເສີມ/ສະໜັບສະໜູນ/ດຶງດູດ ນັກທຸລະ ກິດ ຫຼື ຜູ້ປະກອບການ ໃຫ້ຫັນມາລົງທຶນ ໃນຂະແໜງກະສິກໍາໃຫ້ຫຼາຍຂຶ້ນ.
ຜ່ານການປຶກສາຫາລື ກອງປະຊຸມ ໄດ້ຕົກລົງເຫັນດີເປັນເອກະພາບ ດັ່ງລຸ່ມນີ້:
1) ການປັບປຸງ ຍຸດທະສາດ ພັດທະນາກະສິກໍາ ນີ້ ຈະຕ້ອງອີງໃສ່ (1) ມະຕິກອງປະຊຸມຂອງຄະນະບໍລິຫານສູນກາງພັກຄັ້ງທີ 7 ແລະ ຄັ້ງທີ 1 ແລະ (2) ຮ່າງ ໂຄງສ້າງ ແຜນພັດທະນາເສດຖະກິດ-ສັງຄົມ ແຫ່ງຊາດ ຄັ້ງທີ 9 (2021-2025);
2) ການປັບປຸງຍຸດທະສາດເຫັນວ່າຕ້ອງເນັ້ນໃຫ້ເຫັນສາຍພົວພັນຂອງການພັດທະນາຊາວກະສິກອນ,ກະສິກໍາ ແລະ ຊົນນະບົດ;
3) ໃຫ້ຄະນະກອງເລຂາ ສືບຕໍ່ຄົ້ນຄວ້າ, ທົບທວນ ແລະ “ຮ່າງ“ ໂຄງປະກອບ ຍຸດທະສາດ ພັດທະນາກະສິກໍາ ສະບັບປັບປຸງ ໂດຍໃຫ້ປະກອບມີ ປູກຝັງ, ລ້ຽງສັດ, ພື້ນທາງໂຄງລ່າງການຜະລິດ ທີ່ກ່ຽວຂ້ອງກັບການພັດທະ ນາກະສິກໍາ ເຫຼົ່ານີ້ເປັນຕົ້ນ. ແຕ່ກໍ່ຈະຕ້ອງໃຫ້ມີວຽກງານດ້ານອື່ນໆ ທີ່ສະໜັບສະໜູນ ການຈັດຕັ້ງ/ພັດທະນາ ວຽກງານດັ່ງກ່າວ ເຊັ່ນ: ຊັບພະຍາກອນມະນຸດ, ສົ່ງເສີມເຕັກນິກ, ແລະ ດ້ານອື່ນໆ ທີ່ກ່ຽວຂ້ອງ; ພາຍຫຼັງທີ່ສໍາເລັດ ໂຄງຮ່າງ ແລະ ເນື້ອໃນ (ຮ່າງຍຸດທະສາດ ສະບັບທີ 01) ໃຫ້ສະເໜີມາຍັງຄະນະຊີ້ນໍລວມ ເພື່ອເປີດກອງປະຊຸມຄົບຄະນະ ຄັ້ງທີ 02 ແລະ ຕໍ່ໆໄປ ຕາມເໝາະສົມ;
4) ສໍາລັບໂຄງຮ່າງ ຍຸດທະສາດພັດທະນາກະສິກໍາ ສະບັບປັບປຸງ ຄວນຈະປະກອບມີ: (1) ການຕີລາຄາ ສະພາບຄວາມເປັນຈິງຂອງຂະແໜງການໃນໄລຍະຈັດຕັ້ງປະຕິບັດຜ່ານມາ; (2) ການກໍານົດທິດທາງ ແລະ ເປົ້າໝາຍ ຂອງຍຸດທະສາດ; ແລະ (3) ຮູບແບບວິທີການຈັດຕັ້ງປະຕິບັດ ເພື່ອບັນລຸເປົ້າໝາຍທີ່ກໍານົດໄວ້;
5) ສໍາລັບການທົບທວນ ຍຸດທະສາດພັດທະນາກະສິກໍາ (ສະບັບປະຈຸບັນ) ແມ່ນໃຫ້ສາມາດສະຫຼຸບຕີລາຄາ ຜົນການຈັດຕັ້ງປະຕິບັດຜ່ານມາ ແລະ ບົດຮຽນທີ່ຖອດຖອນໄດ້. ພ້ອມທັງ ໃຫ້ນໍາເອົາວິທີການຈັດຕັ້ງປະຕິບັດ ທີ່ປະສົບຜົນສໍາເລັດ ມາປະກອບໃສ່ ຍຸດທະສາດ ສະບັບປັບປຸງ ເພື່ອສືບຕໍ່ໃຫ້ການຈັດຕັ້ງປະຕິບັດ ມີຜົນສໍາເລັດຕາມເປົ້າໝາຍ;
6) ສໍາລັບງົບປະມານການທົບທວນ ແລະ ປັບປຸງຍຸດທະສາດດັ່ງກ່າວນີ້ ແມ່ນສະເໜີໃຫ້ນໍາໃຊ້ງົບປະມານ ຂອງກະຊວງກະສິກໍາ ແລະ ປ່າໄມ້, ເຊິ່ງຄະນະກອງເລຂາ ໄດ້ຂຶ້ນແຜນລະອຽດ ແລະ ສະເໜີການນໍາ ເພື່ອອະນຸມັດ.
ກອງປະຊຸມໄດ້ປິດລົງໃນເວລາ 11:00 ໂມງ ຂອງວັນດຽວກັນ.
ພາບ ແລະ ຂ່າວໂດຍ: ສຸລິເອກ ກິ່ງແກ້ວ
Japan Study Tour with JICA
ການເຂົ້າຮ່ວມ ທັດສະນະສຶກສາ ຂະບວນການພັດທະນາ ແລະ ການຈັດຕັ້ງປະຕິບັດນະໂຍບາຍ ຢູ່ກະຊວງ ກະສິກໍາ, ປ່າໄມ້ ແລະ ການປະມົງ, ທີ່ນະຄອນໂຕກຽວ, ປະເທດຍີ່ປຸ່ນ, ລະຫວ່າງວັນທີ 01-07 ກັນຍາ 2019 ໂດຍພາຍໄດ້ການສະໜັບສະໜູນ ແລະ ຮ່ວມມື ຈາກອົງການ JICA (Japan International Cooperation Agency). ຈຸດປະສົງ: ເພື່ອຖອດຖອນ ແລະ ແລກປ່ຽນບົດຮຽນພື້ນຖານ ດ້ານວິທີການຈັດຕັ້ງ ແລະ ພັດທະນາບັນດານະໂຍບາຍດ້ານກະສິກໍາ, ປ່າໄມ້ ແລະ ການປະມົງ ຂອງປະເທດຍີ່ປຸ່ນ, ເຫັນວ່າມີຄວາມຈໍາເປັນ ແລະ ສຳຄັນ ໃນຂອບວຽກງານ ດ້ານການພັດທະນານະໂຍບາຍຕ່າງໆ ແລະ ໃນຂອບການຮ່ວມມື ກັບສາກົນ ໃນອານາຄົດ.
ອີງໃສ່ຄວາມຕ້ອງການໃນການພັດທະນາບຸກຄະລາກອນດ້ານ ຂະບວນການພັດທະນາ ແລະ ການຈັດຕັ້ງປະຕິບັດນະໂຍບາຍ ຂອງກົມນະໂຍບາຍ ແລະ ນິຕິກໍາ ທີ່ອາດຈະສາມາດນໍາມາປັບປຸງນໍາໃຊ້ໃຫ້ແທດເໝາະກັບ ສປປ ລາວ. ເຊິ່ງນໍາທີມໂດຍຄະນະກົມ ພ້ອມທັງຜູ້ຕາງໜ້າຈາກບັນດາ ພະແນກ, ກອງເລຂາ ອ້ອມຂ້າງ ກົມນະໂຍບາຍ ແລະ ນິຕິກໍາ ແລະ ຜູ້ຊຽວຊານຈາກ ອົງການ JICA ເຂົ້າຮ່ວມທັງໝົດ 6 ທ່ານ ດັ່ງລາຍຊື່ລຸ່ມນີ້:
- ທ່ານ ປອ. ທັດສະກາ ສະພັງທອງ ຮອງຫົວໜ້າກົມນະໂຍບາຍ ແລະ ນິຕິກໍາ
- ທ່ານ ປອ. ພັນໄຊ ອີງໄຊ ຫົວໜ້າພະແນກນິຕິກໍາ
- ທ່ານ ປອ. ວົງປະພັນ ມະນີວົງ ຫົວໜ້າພະແນກນະໂຍບາຍ ເສດຖະກິດ-ສັງຄົມ ແລະ ການຕະຫຼາດ
- ທ່ານ ສຸນີ ພົມດວງສີ ຮອງຫົວໜ້າພະແນກບໍລິຫານ ແລະ ຈັດຕັ້ງ
- ທ່ານ ແສງສຸລີ ກົມມະເມືອງ ວິຊາການ ກອງເລຂາສະພາວິທະຍາສາດເຕັກນິກ ກປ
- ທ່ານ Kameya Mitsuru ຜູ້ຊ່ຽວຊານ ອົງການ JICA
ໃນການທັດສະນະສຶກສາໃນຄັ້ງນີ້ແມ່ນໄດ້ໄປຢ້ຽມຢາມພົບປະແລກປ່ຽນບົດຮຽນກັບພາກສ່ວນທີ່ກ່ຽວຂ້ອງໃນ ຂະບວນການພັດທະນາ ແລະ ການຈັດຕັ້ງປະຕິບັດນະໂຍບາຍ 10 ພາກສ່ວນຄື:
- ໄດ້ເຂົ້າຢ້ຽມຢາມກົມພັດທະນາຊົນນະບົດຂອງອົງການ JICA;
- ຢ້ຽມຢາມ ແລະ ແລກປ່ຽນ ກັບສະມາຊິກ ສະພານະໂຍບາຍດ້ານສະບຽງອາຫານ, ກະສິກໍາ ແລະ ພັດທະນາຊົນນະບົດ, ໂດຍທ່ານ ສຈ. Nakashima ທີ່ມະຫາວິທະຍາໄລໂຕກຽວ;
- ຢ້ຽມຢາມ ແລະ ແລກປ່ຽນ ທີ່ສະຖາບັນຄົ້ນຄວ້ານະໂຍບາຍ (PRIMAFF-Policy Reearch Ibstitute, Ministry of Agriculture, Forestry and Fisheries);
- ຢ້ຽມຢາມ ແລະ ແລກປ່ຽນ ກັບພະແນກແຜນການນະໂຍບາຍ ເປັນພະແນກທີ່ເປັນກອງເລຂາໃຫ້ລັດຖະມົນຕີ;
- ຢ້ຽມຢາມ ແລະ ແລກປ່ຽນ ກັບພະແນກນິຕິກໍາ;
- ຢ້ຽມຢາມ ແລະ ແລກປ່ຽນ ກັບພະແນກ ເຜີຍແຜ່ ແລະ ປະເມີນຜົນການຈັດຕັ້ງປະຕິບັດນະໂຍບາຍ;
- ຢ້ຽມຢາມ ແລະ ແລກປ່ຽນ ຫ້ອງການ ຈັດການດ້ານການກະສິກໍາ ເຂດຄານໂຕ້, ເມືອງ ໄຊຕາມະ (Kanto Regional Agriculture Administion office, MAFF, Saitama City);
- ຢ້ຽມຢາມ ພື້ນທີ່ການຜະລິດ ໝາກໄມ້ (ໝາກເລີແຊັ້ງ) ຂອງ ຟູກູໂຢຊິ, ໃນເຂດເມືອງ ຢາມານາຊິ (Fukuyoshi Orchard, Yamanashi city);
- ຢ້ຽມຢາມ ແລະ ແລກປ່ຽນ ຫ້ອງການຄຸ້ມຄອງຂອງ ແຂວງ ຢາມານາຊິ;
- ຢ້ຽມຊົມ ສ່ວນໝາກໄມ້ຂອງ ມາລູຊ້າຟູດ, ເມືອງ ຟືຟູກິ (Marusa Fruit Furuya Orchard, Fuefuki City).
ຜົນໄດ້ຮັບຈາກການທັດສະນະສຶກສາ:
- ໄດ້ເຂົ້າໃຈ ກ່ຽວກັບ ຂະບວນການພັດທະນາ ແລະ ການຈັດຕັ້ງປະຕິບັດນະໂຍບາຍ ຢູ່ກະຊວງ ກະສິກໍາ, ປ່າໄມ້ ແລະ ການປະມົງ ຂອງປະເທດຍີ່ປຸ່ນ.
- ເຂົ້າໃຈ ກ່ຽວກັບ ການກໍານົດນະໂຍບາຍພື້ນຖານໃນກົດໝາຍ ແລະ ຂະບວນການໃນການພັດທະນາ ແລະ ຜັນຂະຫຍາຍນະໂຍບາຍຂອງແຕ່ລະຂະແໜງການ.
- ການຄົ້ນຄວ້າບັນດານະໂຍບາຍຂະແໜງການຕ່າງໆທີ່ກ່ຽວຂ້ອງ ເພື່ອຮັບຮອງ ແລະ ໃຊ້ເປັນຂໍ້ມູນອ້າງອີງໃຫ້ ສະພານະໂຍບາຍ ໃນການພິຈາລະນາປັບປຸງ ແລະ ສ້າງນະໂຍບາຍ.
- ການພັດທະນານະໂຍບາຍຂອງປະເທດຍີ່ປຸ່ນ ແມ່ນອີງໃສກົດໝາຍພື້ນຖານ ເຊິ່ງໃນກົດໝາຍພື້ນຖານ ໄດ້ລະບຸ ກອບນະໂຍບາຍພື້ນຖານໄວ້ ພ້ອມທັງມີແຜນພື້ນຖານໃນການພັດທະຍານະໂຍບາຍ ແລະ ຍຸດທະສາດຕ່າງໆ ເຮັດໃຫ້ການຈັດຕັ້ງປະຕິບັດໄດ້ງ່າຍ ແລະ ເອກະພາບກັນ.
- ການສົ່ງເສີມ ແລະ ການຈັດຕັ້ງປະຕິບັດນະໂຍບາຍຂອງ ປະເທດຍີ່ບຸ່ນ ແມ່ນມີໜ່ວຍງານທີ່ສາມາດຮັບຜິດຊອບໃນແຕ່ລະຂັ້ນເປັນລະບົບສອດຄ່ອງ ແລະ ປະຊາຊົນສາມາດເຂົ້າເຖິງນະໂຍບາຍໄດ້ງ່າຍ ໃນການຈັດຕັ້ງປະຕິບັດ ທີ່ມີປະສິດທິຜົນ.
ພາບ ແລະ ຂ່າວໂດຍ: ແສງສຸລີ ກົມມະເມືອງ
Consultation Workshop and Report on the Progress of the Irrigation Master Plan
ໃນຕອນເຊົ້າຂອງວັນທີ 20 ພຶດສະພາ 2019, ເວລາ 09:00 ທີ່ຫ້ອງປະຊຸມ ກົມນະໂຍບາຍ ແລະ ນິຕິກໍາ, ກະຊວງກະສິກຳ ແລະ ປ່າໄມ້ ໄດ້ຈັດກອງປະຊຸມປຶກສາຫາລືໃນຄະນະຮັບຜິດຊອບສ້າງແຜນແມ່ບົດພັດທະນາຊົນລະກະເສດ ພາຍໃຕ້ການເປັນປະທານ ຂອງທ່ານ ປອ. ພວງປາຣິສັກ ປຣະວົງວຽງຄໍາ, ຮອງລັດຖະມົນຕີກະຊວງກະສິກໍາ ແລະ ປ່າໄມ້, ຫົວໜ້າຄະນະຊີ້ນໍາການສ້າງແຜນແມ່ບົດພັດທະນາຊົນລະກະເສດ, ເຊິ່ງມີຜູ້ເຂົ້າຮ່ວມທັງໝົດ ຈຳນວນ 16 ທ່ານ ແລະ ມາຈາກບັນດາກົມ, ສະຖາບັນ, ຫ້ອງການ ທີ່ຂື້ນກັບກະຊວງກະສິກໍາ ແລະ ປ່າໄມ້.
ຈຸດປະສົງຂອງກອງປະຊຸມ ເພື່ອປຶກສາຫາລື ແລະ ລາຍງານຄວາມຄືບໜ້າຂອງການສ້າງແຜນພັດທະນາຊົນລະກະເສດທີ່ຜ່ານມາ. ຊຶ່ງທ່ານປະທານ ຍັງໄດ້ເວົ້າເຖິງຄວາມສໍາຄັນຂອງການບໍລິຫານຈັດການນໍ້າໃນການຜະລິດກະສິກໍາ ໃນຊ່ວງລະດູຝົນ ແລະ ລະດູແລ້ງ, ແຜນແມ່ບົດພັດທະນາຊົນລະກະເສດຕ້ອງລົງເລິກແຕ່ລະຫົວຂໍ້ທາງດ້ານເຕັກນິກຊົນລະປະທານ, ບັນຫາການຈັດການນໍ້າໃນສະພາບມີການປ່ຽນແປງຂອງດິນຟ້າອາກາດ, ການສົ່ງເສີມການປູກ-ການລ້ຽງໃນພື້ນທີ່ຊົນລະປະທານ, ບັນຫາດ້ານປ່າໄມ້, ການຮັກສາແຫຼ່ງນໍ້າ ແລະ ບັນດານະໂຍບາຍ ແລະ ນິຕິກໍາ ທີ່ສະໜັບສະໜູນ. ນອກຈາກນັ້ນ, ເພື່ອໃຫ້ສາມາດສໍາເລັດການສ້າງແຜນແມ່ບົດດັ່ງກ່າວ ຈໍາເປັນຕ້ອງມີການກະກຽມແຜນງົບປະມານ ເພື່ອສະເໜີຂໍທຶນຈາກຄູ່ຮ່ວມພັດທະນາ ເຊັ່ນ: ADB, JICA, KOICA ແລະ AFD, ຊຶ່ງຕ້ອງມີການທັດສະນະສຶກສາຖອດຖອນບົດຮຽນຈາກປະເທດເພື່ອນບ້ານ. ກອງປະຊຸມ ໄດ້ປິດລົງໃນເວລາ 11:30 ໂມງ ຂອງວັນດຽວກັນ.